bjønnbrodd
Store norske leksikon,Biologi,Planteriket,Dekkfrøete planter,Enfrøbladete planter,Vassgroordenen,Bjønnbroddfamilien,Bjørnebroddslekta
Bjønnbrodd er en flerårig urt med en kort klase av små gulhvite blomster. Denne planten har vid utbredelse i Norge, men er noe basekrevende. Dette er den eneste arten i bjønnbroddfamilien som finnes i Norge.
Beskrivelse Bjønnbrodd har en samling av sverdforma blader i en flattrykt rosett ved grunnen og en tynn stengel med vanligvis ett blad. I toppen av blomsterstengelen har plantene en kort klaseforma blomsterstand med gulhvite blomster. Blomstene har seks smale blomsterblad og seks pollenbærere. Fruktemnet er oversittende og består av tre fruktblader som er delvis sammenvokst nederst og har hver sin korte griffel. Fruktene er kapsler med tallrike små frø. Utbredelse Bjønnbrodd finnes hovedsakelig på baserik grunn i hei, myr og eng til høyder på rundt 1700 meter over havet. Arten er sjelden langs kysten sør for Stord, men er utbredt på innlandet og gjennom det meste av landet nordover. Bjønnbrodd finnes i nordlige strøk rundt den nordlige halvkule. Reproduksjon Bjønnbrodd er trolig insektpollinert, men lite konkret er kjent når det gjelder hvilke insektgrupper som besøker plantene. Det er også rapportert at plantene er i stand til å sjølpollinere i områder der insektpollinering er usikkert. Les mer i Store norske leksikon bjønnbroddfamilien